Vinterbadeklubben Isbjørnen i Aalborg døber de første vikinger, siden det nye friluftsbad er blevet taget i brug. Det var en kold oplevelse, der ventede de nye vikinger.

Vandet havde en hård skorpe på, men en vinterbadedåb skal være rigtig kold, før den gælder. Derfor var der indkaldt en velklædt temperaturmåler. Han konstaterede hurtigt, at vandet var koldt nok, da han faldt igennem isen iklædt habit. Sådan begyndte den iskolde dåb af de første vikinger, siden det nye Vestre Fjordbad blev taget i brug. Dåbsmester Kay Werner Nielsen, med vikingenavnet Tøt Tøltridder, styrede løjerne. - Det er den største fest i løbet af året, lyder det fra dåbsmesteren, Efter at nye Fjordbad var færdigt er interessen for klubben steget eksplosivt. Isbjørnen er vokset med 200 nye medlemmer til i alt 1300 medlemmer. - Det er flot at komme her. Også det liv der er her, siger dåbsmesteren. Man skal være aktivt medlem i to år, som såkaldt Skrælling, før man kan blive døbt og få et ægte vikingenavn, som Herdis Hårfager eller Kugle Grønsvær.